Vall Fosca

La vall Fosca propiament dita ye una val pirenenca de formación glacial por a on discurre lo río Flamisell y situada en la parte norte de la comarca de lo Pallars Chusano. En un sentiu estricto, a vall Fosca ye la val d'o río Flamisell antes d'achuntar-se con o río Bòssia en Senterada, pero por motivos socials y culturals, as vals de Manyanet y de Perves y toda la cuenca de l'afluent río Bòssia bella vez tamién s'incluye en a denominación Vall Fosca, por lo cual o toponimo tiene un emplego ambigo.

 Cheografía 

Se tracta d'una val norte→sud. En a suya parte norte bi ha mes de vente estanys (ibons) por d'encima de os 2500 metros d'alto, y beluns d'ellos son aprofitaus pa producir enerchía hidroelectrica. Fue una d'as primeras vals de tot lo Pireneu an se fizon centrals hidroelectricas.

A suya cabecera ye deseparada contra la val de Boí por a montanya d'El Paiasso (u Paiàs). Por l'este, o Montsent de Pallars la desepara contra la cuenca d'a Noguera Pallaresa. Por l'ueste, la Serra de la Pala y a Serra de l'Aire a deseparan contra la vecina val de Manyanet.

En a parte alta bi ha tres valletas secundarias, Riqüerna, Filià y Barranc d'Estany Gento. En o lugar de la Torre de Cabdella s'achunta los barrancos d'estas tres vals y forman lo río Flamisell, que correrá dimpués por o municipio de Senterada enta la Pobla de Segur, a on que s'achunta con a Noguera Pallaresa.

En 1914 se i costruyó la primera central hidroelectrica de Pallars.

Lo lugar mes alto de la val ye Cabdella que se troba a 1420 metros d'altaria y que tanca lo conchunto de nuclios rurals que conforman la Vall Fosca: la Pobleta de Bellveí, Estavill, Envall, Antist, Castell-estaó, Beranui, la Plana de Mont-rós, Astell, Oveix, Aguiró, Paüls, Pobellà, Mont-rós, Molinos, la Torre de Cabdella, Aiguabella, Espui y la Central de Capdella.

 Toponimia 
Recibe lo nombre de Fosca ("escura") a causa de las fuertes costeras de las montanyas que la forman.

 Luengas y parlas 
Se i charra catalán pallarés pero, a l'igual que en a vecina Alta Ribagorza, bi ha toponimia con una fonetica singular y que puede coincidir con a tipica d'a zona navarro-aragonesa, con uns caracters diferents de lo catalán actual y que se corresponden con una fase arcaica de formación d'o romance y que pueden coincidir con as que se troba en l'aragonés:

Diftongos en -ie-:
Estany de Castieso ("castiello" y no castell), Pales de Cubiesso ("cubiello" y no cubell).
Sin d'apocope d'O final atona:
Creu de Calvo, Montorroio, Xerallo, Paiasso, Tornos, Fitero, etc.
Sin d'apocope E final atona:
Estany Sallente (como Sallent de Galligo)

Tot ixo fa pensar que en lo pasau se i charrase bella cosa mas apareixida con o navarro-aragonés u que bella tendencia lingüistica con epicentro en o que hue ye Aragón plegase mes enta l'este en l'aria de transición con o catalán.

Pirineístas y etnografos como Ramon Violant i Simorra (que yera naixiu d'ista val) han insinuau la esistencia d'un pasau etnico común a tot lo Pirineu central, an se mete as vals de Leida y de Uesca, pos son muitas as semellanzas tanto lingüisticas como mas que mas, culturals, que se puede trobar.

 Se veiga tamién 

 Cuenca de Tremp.
 La Torre de Cabdella.
 Río Flamisell.
 Estany Gento.

Categoría:Pallars Chusán
Fosca
Fosca